Kewers weer losgelaat op dam | Netwerk24
Kewers weer losgelaat op dam
Kariba-watervarings het sy moses teëgekom en sy naam is kewer.
In die klein opgaardammetjie, aan die oorkant van die Worcesterdam naby aan die Mountain Mill-inkopiesentrum, het die Kariba-watervarings weer stadig maar seker die dam begin oorneem.
Die kewers word hier op die indringerplante vrygelaat.
Volgens 'n verslag van die departement van biodiversiteit aan die Universiteit van Limpopo het die Kariba-watervaring sy oorsprong in Suidoos-Brasilië en is dit aanvanklik as sierplante in tuindammetjies aangewend, maar het nou damme en riviere in die land se rypvrye gebiede besmet.
Dis 'n probleem wat die Breedevallei-munisipaliteit gereeld moet aanpak deur kewertjies op die varings te gebruik en verlede week is dié kewers weer losgelaat.
Die doel van die kewers, wat bekend staan as salvinia-kalanders, is om gaatjies in die indringerplante te vreet en die plante sak dan af tot op die dam se bodem.
Die BVM het twee jaar gelede ook duisende van die kewers losgelaat, maar die poging was minder suksesvol omdat daardie jaar se koue én uitermatige hitte die kewers laat vrek het.